Staatsbeheerde Denel in penarie, werkers boet – Solidariteit - Solidariteit WêreldSolidariteit Wêreld
Tuis › Mediaverklarings › Staatsbeheerde Denel in penarie, werkers boet – Solidariteit
Die vakbond Solidariteit het vandag, nadat hy met die bestuur van die staatsbeheerde entiteit Denel vergader het, sy skok en kommer uitgespreek rakende die moontlike nie-betaling van Desember-salarisse aan werkers by die maatskappy. Die vakbond het gewaarsku dat die nie-betaling van salarisse tot groot onstabiliteit en arbeidsonrus kan lei wat die hele ekonomie verder kan demp.
Volgens Deon Reyneke, adjunkhoofsekretaris van Solidariteit, is die maatskappy se huidige finansiële probleme te wyte aan swak bestuur en beplanning. “Hierdie is maar net nóg ʼn sprekende voorbeeld van ʼn staatsbeheerde entiteit wat weens wanbestuur groot verliese ly terwyl sy werksmag – en trouens die hele Suid-Afrika – daarvoor moet boet,” sê Reyneke.
Reyneke stel dat die maatskappy in ʼn geweldige finansiële verknorsing verkeer wat groot kommer wek. “Die maatskappy benodig nog sowat R130 miljoen net om sy salarisuitbetalings vir Desember te kan maak. Dit is bo en behalwe die enorme bedrae skuld wat ook nou deur sy krediteure geëis word,” het Reyneke verduidelik.
Reyneke sê voorts dat Denel intussen aansoek by die tesourie gedoen het om ʼn waarborg van sowat R850 miljoen te bekom om hom in staat te stel om ʼn lening aan te gaan om verligting te bring. “Behalwe vir die werkers wat swaar getref word, sal die belastingbetaler moontlik ook verder moet opdok vir die wanbestuur soos wat die geval by talle ander staatsentiteite in Suid-Afrika is,” het Reyneke gesê.
Reyneke het ook onthul dat Solidariteit voorts ʼn geskil met die maatskappy verklaar het nadat dit bekend geword het dat Denel die geld, wat deel van werknemers se kostepakette uitmaak en wat hy namens sy werkers eenkant behoort te hou om sodoende 13de tjeks uit te betaal, verkwis het. “Nie net is werknemers by Denel moontlik sonder ʼn salaris vir die maand nie, maar die maatskappy het boonop die geld wat die werkers self betaal om ʼn 13de tjek te ontvang ook opgebruik sonder dat die nodige toestemming bekom is. Dit is verregaande,” het Reyneke gesê.
Reyneke sê dat Solidariteit nou in volgehoue gesprekke namens sy lede met Denel se bestuur verkeer. “Solidariteit sal nie huiwer om die nodige te doen indien Denel nie sy kontraktuele verpligting met sy werknemers nakom nie,” het Reyneke gewaarsku.
Solidariteit het vroeër vanjaar ʼn verslag oor die kommerwekkende stand van staatsbeheerde entiteite bekendgestel. Klik hier om die verslag te lees.
Die vakbond Solidariteit het vandag gesê dat hy baie positief is oor die verkryging van Lonmin deur Sibanye-Stillwater. Sibanye het op Donderdag 14 Desember in ʼn verklaring bekend gemaak dat hy Lonmin met ʼn transaksiewaarde van R5 miljard bekom het. Dit volg nadat Lonmin, een van die wêreld se grootste ... Lees meer
Die vakbond Solidariteit het vandag namens sy lede wat by die staatsbeheerde entiteit Denel werksaam is ʼn kriminele klag teen sowel die hoof- uitvoerende beampte, Zwelakhe Ntsepe, as die hoof- finansiële beampte, Odwa Mhlwana, gelê. Dit volg nadat dit aan die lig gekom het dat werknemers se geld deur die ... Lees meer